钦定古今图书集成/明伦汇编/氏族典/第381卷 > 《廖用贤尚友录》 > 李寻
## 钦定古今图书集成/明伦汇编/氏族典/第381卷 > 《廖用贤尚友录》 > 李寻

按《汉书李寻传》：“寻字子长，平陵人。治《尚书》，与张孺、郑
宽中同师。宽中等守师法教授。寻独好《洪范》灾异，又
学天文、月令阴阳，事。丞相翟方进除为吏。帝舅王根
为大司马，厚遇寻，为言灾异，荐之哀帝召待诏黄门，
使侍中卫尉傅喜问之。寻极言宜抑外亲，选举德行
道术之士。上虽不从，然采其语，每有非常辄问。寻对”
屡中，迁黄门侍郎，以寻言有水灾，拜骑都尉，使护河
堤。时齐人甘忠可诈造《天官历》《太平经》重平夏贺良
等学之，刘向奏其罔上惑众，下狱。寻白贺良等，得召
见，言“汉历中衰，当更受命。陛下久疾，宜改元易号，乃
得延年益寿。”哀帝从之，而上疾自若。贺良等复欲妄
变政事，大臣以为不可，遂下贺良等狱，皆诛。寻减死
徙敦煌郡。